VEGA og Live Nation præsenterer

**Kom i pophimlen med Dinah Jane**

*Den 16. maj kommer den fremadstormende popstjerne, Dinah Jane, til Store VEGA med sine forførende sange.*

I sommer udgav Dinah Jane singlen ”SZNS”, der er en optimistisk kærlighedssang om et forhold, der er stærkt nok til at afværge den værste storm. "Summer through the winter, we been through it / Might fall, but spring back to it," synger sangerinden over et solskinsmættet popbeat. Singlen er en duet med rapperen A Boogie Wit Da Hoodie, og de to talentfulde musikere leverer legende melodilinjer og soulfulde toner.

Det tidligere medlem af gruppen Fifth Harmony udgav tilbage i 2018 sin flirtende solosingle ”Bottled Up” sammen med Ty Dolla $ign og Marc E. Bassy. Singlen blev efterfulgt af miniep´en *Dinah Jane 1* fra sidste år. Herpå senderd en unge sangerinde lytteren på en skarpt produceret tur gennem poppens forunderlige rige. Dinah Jane leverer sprøde R&B-referencer, vilde fraseringer og smukke harmonier.

Den fremadstormende sangerinde skaber musik, der nikker anerkendende til store stjerner som Mariah Carey, Tupac Shakur, Beyoncé og Leona Lewis. Selv har hun beskrevet sin musik som et eklektisk mix mellem urban R&B og lyden af 90´erne.

Den amerikanske sangerinde Dinah Jane kickstartede solokarrieren på RedOnes pophit ”Boom Boom” sammen med Daddy Yankee og French Montana.

Dinah Jane har indgået partnerskab med PLUS1, så for hver solgte billet, bliver der doneret 10 kr. til organisationer, som fremmer værdighed, retfærdighed og muligheder for de fællesskaber, som har brug for det. Læs mere her: http://plus1.org.

**Fakta om koncerten**  
Dinah Jane (US)  
Lørdag d. 16. maj 2020 kl. 20:00  
Store VEGA, Enghavevej 40, 1674 København V  
Billetpris: 245 kr. + gebyr  
Billetsalget starter onsdag den 29. januar kl. 11.00 via vega.dk, Live Nation og Ticketmaster.